Document ID: 32011D0665

KOMMISSIONENS GENNEMFØRELSESAFGØRELSE
af 4. oktober 2011
om det europæiske register over godkendte typer af jernbanekøretøjer
(meddelt under nummer K(2011) 6974)
(EØS-relevant tekst)
(2011/665/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2008/57/EF af 17. juni 2008 om interoperabilitet i jernbanesystemet i Fællesskabet (1), særlig artikel 34, stk. 4, og
ud fra følgende betragtninger:
(1)
I henhold til direktiv 2008/57/EF, artikel 34, stk. 1, skal Det Europæiske Jernbaneagentur (agenturet) oprette og føre et register over typer af jernbanekøretøjer, som medlemsstaterne har givet tilladelse til at tage i brug på jernbanenettet i EU.
(2)
Nogle eksisterende køretøjer kan ikke henføres til en køretøjstype, der er godkendt i henhold til artikel 26 i direktiv 2008/57/EF. Det kunne imidlertid være til gavn for jernbanesektoren, hvis der var mulighed for at anføre de tekniske egenskaber ved alle idriftværende køretøjer i et enkelt register.
(3)
Begrænsninger for benyttelsen af et køretøj som nævnt i artikel 33, stk. 2, litra e), i direktiv 2008/57/EF identificeres i de fleste tilfælde ved en særlig kode. Disse restriktionskoder bør harmoniseres. Der bør kun anvendes nationale restriktionskoder for begrænsninger, der afspejler særlige forhold i en medlemsstats bestående jernbanesystem og næppe vil finde anvendelse med samme betydning i andre medlemsstater. Agenturet bør ajourføre en liste over harmoniserede restriktionskoder og nationale koder og offentliggøre dem på sit websted.
(4)
I overensstemmelse med artikel 34, stk. 3, i direktiv 2008/57/EF bør de nationale sikkerhedsmyndigheder underrette agenturet, når en typegodkendelse udstedes, ændres, suspenderes eller tilbagekaldes, så det kan opdatere registret. Registret bør omfatte køretøjstyper, der er godkendt efter artikel 26 i direktiv 2008/57/EF. Derfor bør de nationale sikkerhedsmyndigheder, når de underretter agenturet, oplyse, hvilke parametre for den givne type der er kontrolleret efter de anmeldte nationale forskrifter. Denne oplysning bør udformes i overensstemmelse med det referencedokument, der er omhandlet i artikel 27, stk. 4, i direktiv 2008/57/EF.
(5)
Det Europæiske Jernbaneagentur forelagde sin henstilling ERA/REC/07-2010/INT for Kommissionen den 20. december 2010.
(6)
Foranstaltningerne i denne afgørelse er i overensstemmelse med udtalelse fra det udvalg, der er nedsat i henhold til artikel 29 i direktiv 2008/57/EF -
VEDTAGET DENNE AFGØRELSE:
Artikel 1
Genstand
Denne afgørelse fastsætter specifikationen for det europæiske register over godkendte køretøjstyper, jf. artikel 34 i direktiv 2008/57/EF.
Artikel 2
Specifikation for det europæiske register over godkendte køretøjstyper
1. Agenturet udvikler, driver og vedligeholder det europæiske register over godkendte køretøjstyper på grundlag af den specifikation, der er fastsat i bilag I og II.
2. Det europæiske register over godkendte køretøjstyper (European register of authorised types of vehicles: ERATV) indeholder data om de køretøjstyper, medlemsstaterne har godkendt i medfør af artikel 26 i direktiv 2008/57/EF.
3. Køretøjstyper, som en medlemsstat har godkendt inden den 19. juli 2010, og inden for hvilke der efter den 19. juli 2010 er udstedt tilladelse til et eller flere køretøjer i en eller flere medlemsstater i medfør af artikel 22 eller 24 i direktiv 2008/57/EF, anses for at henhøre under bestemmelserne i artikel 26 i direktiv 2008/57/EF og registreres i ERATV. I sådanne tilfælde kan registreringen af data begrænses til de parametre, der er blevet kontrolleret under typegodkendelsen.
4. Hvilke typer køretøjer der kan registreres frivilligt, er anført i bilag I, afsnit 1.
5. Det nummer, som hver køretøjstype tildeles, opbygges som anført i bilag III.
6. Registeret sættes i drift senest den 31. december 2012. Indtil da offentliggør agenturet oplysningerne om de godkendte køretøjstyper på sit websted.
Artikel 3
Oplysninger, som de nationale sikkerhedsmyndigheder skal forelægge
1. Medlemsstaterne sørger for, at de nationale sikkerhedsmyndigheder tilvejebringer oplysningerne om de typegodkendelser, de har udstedt, som anført i bilag II.
2. De nationale sikkerhedsmyndigheder tilvejebringer de i stk. 1 omhandlede oplysninger som foreskrevet i bilag I, afsnit 5.2.
3. De nationale sikkerhedsmyndigheder forelægger oplysningerne ved at udfylde de relevante rubrikker i den webbaserede, elektroniske standardblanket.
4. De nationale sikkerhedsmyndigheder forelægger oplysningerne om de godkendelser af køretøjstyper, som de har udstedt efter den 19. juli 2010 og inden denne afgørelses ikrafttræden, senest fire måneder efter at afgørelsen er trådt i kraft.
Artikel 4
Restriktionskoder
1. Der benyttes harmoniserede restriktionskoder i alle medlemsstater.
Agenturet ajourfører en liste over harmoniserede restriktionskoder for hele EU's jernbanesystem og offentliggør den på sit websted.
Anser en national sikkerhedsmyndighed det for nødvendigt at tilføje en ny kode til listen over harmoniserede restriktionskoder, anmoder den agenturet om at vurdere, om den nye kode bør medtages.
Agenturet vurderer anmodningen i samråd med de andre nationale sikkerhedsmyndigheder. Det tilføjer en ny restriktionskode til listen, hvis det er hensigtsmæssigt. Før agenturet offentliggør den ændrede liste, sender det den til Kommissionen sammen med ændringsanmodningen og agenturets vurdering.
Kommissionen holder medlemsstaterne underrettet gennem det udvalg, der er omhandlet i direktiv 2008/57/EF, artikel 29, stk. 1.
2. Agenturet ajourfører en liste over nationale restriktionskoder. Nationale restriktionskoder anvendes kun for begrænsninger, der afspejler særlige forhold i en medlemsstats bestående jernbanesystem og sandsynligvis ikke vil finde anvendelse med samme betydning i andre medlemsstater.
For typer af begrænsninger, der ikke er optaget på den i stk. 1 omhandlede liste, anmoder den nationale sikkerhedsmyndighed agenturet om at tilføje en ny kode på listen over nationale restriktionskoder. Agenturet vurderer anmodningen i samråd med de andre nationale sikkerhedsmyndigheder. Det tilføjer en ny restriktionskode til listen, hvis det er hensigtsmæssigt. Før agenturet offentliggør den ændrede liste, sender det den til Kommissionen sammen med ændringsanmodningen og agenturets vurdering.
Kommissionen holder medlemsstaterne underrettet gennem det udvalg, der er omhandlet i direktiv 2008/57/EF, artikel 29, stk. 1.
3. Restriktionskoder for multinationale sikkerhedsmyndigheder behandles som nationale restriktionskoder.
4. Begrænsninger uden kodning anvendes kun, hvis begrænsningerne har en karakter, der gør det usandsynligt, at de vil blive anvendt for flere køretøjstyper.
Artikel 5
Afsluttende bestemmelser
1. Agenturet offentliggør og ajourfører en vejledning i anvendelsen af det europæiske register over godkendte køretøjstyper. Den skal bl.a. for hvert parameter indeholde en henvisning til de bestemmelser i de tekniske specifikationer for interoperabilitet, der fastsætter kravene for det pågældende parameter.
2. Senest 18 måneder efter denne afgørelses ikrafttræden forelægger agenturet Kommissionen en henstilling om, hvorvidt køretøjstyper, der er godkendt før den 19. juli 2010, bør medtages i registeret, og om, hvorvidt afgørelsen bør ændres i lyset af de indhøstede erfaringer.
Artikel 6
Iværksættelsesdato
Denne afgørelse anvendes fra den 15. april 2012.
Artikel 7
Adressater
Denne afgørelse er rettet til Det Europæiske Jernbaneagentur og medlemsstaterne.
Udfærdiget i Bruxelles, den 4. oktober 2011.

Labels: 7
12
8
15